Document ID: 31988D0025

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Ιουλίου 1987
για την έγκριση ολοκληρωμένου μεσογειακού προγράμματος για την περιφέρεια
Midi-Pyrenees
(Το κείμενο στην γαλλική γλώσσα είναι το μόνο αυθεντικό)
(88/25/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2088/85 της 23ης Ιουλίου 1985 για τα ολοκληρωμένα μεσογειακά προγράμματα (1), και ιδίως το άρθρο 7,
Εκτιμώντας:
ότι η Γαλλία υπέβαλε στην Επιτροπή ένα ολοκληρωμένο μεσογειακό πρόγραμμα, (ΟΜΠ) για την περιφέρεια Midi-Pyrenees·
ότι σύμφωνα με το άρθρο 7 του κανονισμού (ΕΟΚ) αριθ. 2088/85, το ΟΜΠ Midi-Pyrenees υποβλήθηκε από την Επιτροπή σε τροποποιημένη μορφή στη συμβουλευτική επιτροπή των ολοκληρωμένων μεσογειακών προγραμμάτων η οποία έδωσε θετική απάντηση·
ότι το ΟΜΠ Midi-Pyrenees συμπεριλαμβανομένου και του χρηματοδοτικού του σχεδίου, μπορεί ως εκ τούτου να εγκριθεί από την Επιτροπή·
ότι το ΟΜΠ Midi-Pyrenees αφορά την περίοδο από 4 Φεβρουαρίου 1986 έως 3 Φεβρουαρίου 1993·
ότι το ΟΜΠ Midi-Pyrenees περιλαμβάνει μέτρα που αποτελούν ειδικό πρόγραμμα δράσης, και είναι επιλέξιμα για ενίσχυση από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα προσανατολισμού με βάση την παράγραφο 1 δεύτερο εδάφιο του άρθρου 12 του κανονισμού (ΕΟΚ) αριθ. 2088/85·
ότι για να εξασφαλιστεί η αποτελεσματικότητα του, το ΟΜΠ Midi-Pyrenees θα πραγματοποιηθεί σε δύο διαδοχικά στάδια και ότι το χρηματοδοτικό σχέδιο του ΟΜΠ καταρτίζεται μόνο για την πρώτη περίοδο·
ότι οι δαπάνες για τα μέτρα που αποτελούν το ΟΜΠ Midi-Pyrenees υπολογίζονται σε 247 220 000 ECU για την περίοδο από 4 Φεβρουαρίου 1986 έως 31 Δεκεμβρίου 1988·
ότι οι συνεισφορές της Κοινότητας από το ειδικό κονδύλιο του προϋπολογισμού που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 2088/85 υπολογίζονται σε 20 300 000 ECU για την ίδια περίοδο,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το ΟΜΠ Midi-Pyrenees με την μορφή που υποβλήθηκε στην Επιτροπή στις 4 Φεβρουαρίου 1986, όπως τροποποιήθηκε μετά από την εξέταση από την Επιτροπή και διαβουλεύσεις με την συμβουλευτική επιτροπή των ολοκληρωμένων μεσογειακών προγραμμάτων. Οι υπολογιζόμενες συνολικές δαπάνες καθώς και η συνεισφορά από κάθε πηγή του προϋπολογισμού της Κοινότητας εμφαίνονται στο χρηματοδοτικό σχέδιο του ΟΜΠ Midi-Pyrenees. Εφόσον τα μέτρα εφαρμόζονται σύμφωνα με το ΟΜΠ Midi-Pyrenees εντός των ορίων των υπολογιζομένων συνολικών δαπανών και, τηρούνται οι κανόνες και διαδικασίες που αφορούν κθε πηγή κοινοτικής χρηματοδότησης, η Επιτροπή χορηγεί τις κοινοτικές συνεισφορές όπως εμφαίνονται στο χρηματοδοτικό σχέδιο του ΟΜΠ Midi-Pyrenees.
Άρθρο 2
Η συνεισφορά από το ειδικό κονδύλιο του προϋπολογισμού που αναφέρεται στο άρθρο 11 παράγραφος 2 του κανονισμού (ΕΟΚ) αριθ. 2088/85 δεν θα υπερβαίνει τα 20 300 000 ECU για τις δαπάνες που θα πραγματοποιηθούν κατά την περίοδο από 4 Φεβρουαρίου 1986 έως 31 Δεκεμβρίου 1988 για την χρηματοδότηση των μέτρων στα πλαίσια του ΟΜΠ Midi-Pyrenees οι οποίες υπολογίζονται σε 247 220 000 ECU .
Άρθρο 3
Σύμφωνα με το άρθρο 15 παράγραφος 2 του κανονισμού (ΕΟΚ) αριθ. 2088/85 μια πρώτη δόση από το ειδικό κονδύλιο του προϋπολογισμού που αναφέρεται στο άρθρο 11 παράγραφος 2 του εν λόγω κανονισμού που ανέρχεται σε 4 160 000 ECU εγκρίνεται σύμφωνα με το χρηματοδοτικό σχέδιο του ΟΜΠ Midi-Pyrenees.
Άρθρο 4
Όταν ένα μέτρο χρηματοδοτείται εν μέρει από πιστώσεις ενός διαρθρωτικού ταμείου και εν μέρει από το ειδικό κονδύλιο του προϋπολογισμού, καταβάλλεται προκαταβολή από καθεμία από τις πηγές αυτές σύμφωνα με τους κανόνες που ισχύουν για κάθε πηγή χρηματοδότησης.
Άρθρο 5
Η παρούσα απόφαση απευθύνεται στη Γαλλική Δημοκρατία.
Βρυξέλλες, 15 Ιουλίου 1987.

Labels: 18
19